ครัวเรือนไทยมั่นใจ เศรษฐกิจไตรมาสแรกปี’60 ดีแน่
บริษัท ศูนย์วิจัยกสิกรไทย เปิดเผยการสำรวจดัชนีเศรษฐกิจครัวเรือน พบว่า ครัวเรือนมีมุมมองต่อเศรษฐกิจในอีก 3 เดือน
29 ต.ค. 2565

บริษัท ศูนย์วิจัยกสิกรไทย เปิดเผยการสำรวจดัชนีเศรษฐกิจครัวเรือน พบว่า ครัวเรือนมีมุมมองต่อเศรษฐกิจในอีก 3 เดือนข้างหน้าเป็นบวก โดยดัชนีปรับตัวเพิ่มขึ้นมาอยู่ที่ระดับ 45.6 หลังจากทรงตัวในระดับเดิมที่ 44.4 ติดต่อกันมานาน 3 เดือน สะท้อนว่า ครัวเรือนมองเศรษฐกิจไทยในช่วงต้นปีหน้าในภาพที่ดีขึ้นกว่าในเดือนก่อนๆ 
ทั้งนี้ ส่วนหนึ่งเป็นเพราะเข้าสู่ช่วงการปรับขึ้นเงินเดือนและการจ่ายค่าตอบแทนพิเศษ (โบนัส) ขององค์กร อีกทั้งมีการปรับขึ้นค่าจ้างขั้นต่ำและค่าจ้างแรงงานมีฝีมือในหลายกลุ่มอุตสาหกรรม จึงทำให้ครัวเรือนคาดหวังว่าจะมีรายได้ที่ดีขึ้นในอนาคต
นอกจากนี้ ครัวเรือนบางกลุ่มยังคาดหวังเพิ่มเติมว่า หากมีมาตรการกระตุ้นเศรษฐกิจ (ช็อปช่วยชาติ-นำค่าใช้จ่ายในการซื้อสินค้าและบริการมาหักลดหย่อนภาษีเงินได้บุคคลธรรมดา) ก็น่าจะช่วยลดภาระทางภาษีเงินได้ ทำให้ครัวเรือนมีรายได้ที่จะมาจับจ่ายใช้สอยเพิ่มมากขึ้น ทั้งนี้ มุมมองคาดการณ์ที่สดใสขึ้นก็น่าจะช่วยสนับสนุนการบริโภคของภาคเอกชนให้ขยายตัวดีในช่วงต้นปีหน้า
สำหรับความเชื่อมั่นของครัวเรือนในเดือน พ.ย. 2559 จะพลิกกลับมาปรับตัวเพิ่มขึ้น ส่วนหนึ่งเป็นเพราะครัวเรือนมีความกังวลลดลงในประเด็นเรื่องสถานการณ์ทางด้านราคาสินค้าและค่าใช้จ่าย (ไม่รวมหนี้) หลังราคาสินค้าในหลายหมวดรายการสำคัญ ไม่ว่าจะเป็นเสื้อผ้าเครื่องนุ่งห่ม อาหารสด รวมถึงน้ำมันเชื้อเพลิงขายปลีกในประเทศปรับตัวลดลงเมื่อเทียบกับเดือนก่อน แต่อย่างไรก็ดีความเชื่อมั่นของครัวเรือนที่ปรับตัวดีขึ้นในเดือน พ.ย.นี้ ไม่อาจสะท้อนการบริโภคของภาคเอกชนในเชิงรูปธรรมได้ เนื่องจากครัวเรือนยังอยู่ในบรรยากาศแห่งความโศกเศร้า อีกทั้งห้างร้านต่างๆ ไม่มีการจัดทำโปรโมชั่นเพื่อกระตุ้นยอดขาย รวมถึงรัฐบาลก็เพิ่งออกมาตรการกระตุ้นเศรษฐกิจมาในช่วงปลายเดือน พ.ย. จึงทำให้ครัวเรือนไม่อยู่ในภาวะที่อยากจะจับจ่ายซื้อหาสินค้าและบริการ แม้องค์ประกอบดัชนีภาวะเศรษฐกิจของครัวเรือนจะดูดีขึ้นก็ตาม ดังนั้นการบริโภคของภาคเอกชนในเดือน พ.ย. 2559 คาดว่าจะยังคงไม่ปรับตัวดีขึ้นจากเดือน ต.ค. 2559 ที่แผ่วลงติดลบ 1.5% เมื่อเทียบกับเดือนก่อนหน้า 
ครัวเรือนมีมุมมองที่ดีขึ้นต่อภาระค่าครองชีพในปัจจุบัน สะท้อนจากดัชนีองค์ประกอบที่แสดงมุมมองต่อสถานการณ์ทางด้านราคาสินค้าในเดือน พ.ย. 2559 ปรับตัวดีขึ้นมาอยู่ที่ระดับ 40.9 จากระดับ 37.4 ในเดือน ต.ค. 2559 หลังราคาสินค้าหลายหมวดรายการปรับตัวลดลงในเดือน พ.ย. ไม่ว่าจะเป็นราคาอาหารสด โดยเฉพาะเนื้อสัตว์ ไก่ ไข่ และอาหารทะเล ที่มีราคาถูกลงตามปริมาณผลผลิตที่ออกสู่ตลาดมากขึ้น รวมถึงราคาเสื้อผ้าเครื่องนุ่งห่มก็ปรับตัวเข้าสู่ระดับปกติ หลังจากในเดือนก่อนหน้าที่ราคาเสื้อผ้าเครื่องนุ่งห่มปรับตัวเพิ่มขึ้นตามความต้องการภายในประเทศที่สูงขึ้น นอกจากนี้ราคาน้ำมันเชื้อเพลิงขายปลีกในประเทศก็ปรับตัวลดลงเล็กน้อยตามราคาน้ำมันดิบในตลาดโลก ทั้งนี้สถานการณ์ทางด้านราคาสินค้าที่ปรับตัวดีขึ้นนี้ได้ส่งผลต่อเนื่องไปยังภาระค่าใช้จ่ายของครัวเรือน สะท้อนจากดัชนีองค์ประกอบที่แสดงมุมมองต่อค่าใช้จ่าย (ไม่รวมหนี้สิน) ปรับตัวดีขึ้นมากมาอยู่ที่ระดับ 42.1 ในเดือน พ.ย. 2559 จากเดิมที่ระดับ 36.0 ในเดือน ต.ค. 2559
การปรับเปลี่ยนพฤติกรรมการใช้จ่ายของผู้บริโภคเมื่อราคาอาหารปรับตัวสูงขึ้นในช่วงที่ผ่านมา
จากทิศทางราคาอาหารที่เพิ่มขึ้นในช่วงก่อนหน้า...ทำให้ครัวเรือนส่วนใหญ่ปรับเปลี่ยนพฤติกรรมการใช้จ่ายในการบริโภค โดยผลสำรวจภาวะการครองชีพในเดือน พ.ย. 2559 พบว่า นอกจากราคาสินค้าที่ถูกลงจะส่งผลให้ครัวเรือนมีค่าใช้จ่ายน้อยลงแล้ว การปรับเปลี่ยนพฤติกรรมการใช้จ่ายในการบริโภคของครัวเรือนก็เป็นอีกหนึ่งแรงหนุนที่ทำให้ครัวเรือนมีค่าใช้จ่ายลดลงด้วย โดยครัวเรือนส่วนใหญ่ร้อยละ 83 ปรับเปลี่ยนพฤติกรรมการใช้จ่ายในการบริโภคหลังราคาอาหารปรับตัวสูงขึ้นในช่วงที่ผ่านมา ซึ่งครัวเรือนส่วนใหญ่ที่ปรับเปลี่ยนพฤติกรรมนี้เลือกที่จะคงคุณภาพในการบริโภค (ซื้อสินค้าในราคาเดิม) แต่ลดความฟุ่มเฟือยในการบริโภคแทน เช่น ทำอาหารรับประทานเองที่บ้านมากขึ้น สั่งอาหารแต่พออิ่ม เป็นต้น